b'\n_START_ARTICLE_\nZvornik\n_START_SECTION_\nStari vek\n_START_PARAGRAPH_\nV ob\xc4\x8dini Zvornik je arheolo\xc5\xa1ko najdi\xc5\xa1\xc4\x8de \xe2\x80\x93 rimski kamnolom v Dardaganih iz 5. stoletja. Kamnolom je imel podzemni kop in dva povr\xc5\xa1inska kopa. Bil je najve\xc4\x8dji kamnolom v Panoniji. Pri \xc5\xa0epku so odkrili ostanke rimske ceste, dolge tri kilometre.\n_START_SECTION_\nSrednji vek\n_START_PARAGRAPH_\nZvornik je bil prvi\xc4\x8d omenjen leta 1410 kot Zvonik. Ime je dobil po zvoniku tamkaj\xc5\xa1njega fran\xc4\x8di\xc5\xa1kanskega samostana. Nad obzidanim naseljem je na vzpetini Velavnik stala trdnjava. V naselju sta bila cerkev sv. Marije in fran\xc4\x8di\xc5\xa1kanski samostan._NEWLINE_Na razvoj Zvornika so imeli velik vpiv Dubrov\xc4\x8dani, ki so v letih 1415-1432 ustanovili svojo kolonijo. Leta 1428 je imela kolonija 238 \xc4\x8dlanov. Njeni osnovni dejavnosti sta bili trgovanje s srebrom iz bli\xc5\xbenjega rudnika in obrt. Po letu 1432 se je dubrovni\xc5\xa1ka kolonija razselila v Srebrenico in druga mesta v Podrinju._NEWLINE_Zvornik je upravljal mestni svet, organiziran po sa\xc5\xa1kem vzoru. Njegove sklepe sta izvajala mestni knez in vojvoda. Mesto je od 3. desetletja 14. stoletja do leta 1459 pripadalo Srbskemu despotatu. Po njegovem propadu leta 1459/1460 je Zvornik zasedlo Osmansko cesarstvo.\n_START_SECTION_\nKasnej\xc5\xa1a zgodovina\n_START_PARAGRAPH_\nLeta 1878 je osmansko oblast v Bosni zamenjala avstro-ogrska. Zvornik je ostal okrajno sredi\xc5\xa1\xc4\x8de z razvito obrtjo in trgovino. Iz popisa prebivalstva leta 1910 je razvidno, da je bilo v mestu 732 hi\xc5\xa1 s 3.688 prebivalci, od katerih je bilo 2.092 muslimanov, 754 pravoslavcev, 185 katolikov, 9 evangelistov, 148 judov in 498 voja\xc5\xa1kih oseb. V obdobju Kraljevine Jugoslavije (1918-1941) je bil Zvornik sredi\xc5\xa1\xc4\x8de okraja (srez). Od leta 1929 je spadal v Drinsko banovino s sede\xc5\xbeem v Sarajevu. Med drugo svetovno vojno je spasal v Neodvisno dr\xc5\xbeavo Hrva\xc5\xa1ko. Po vojni je bil sede\xc5\xbe okraja in ob\xc4\x8dine, kasneje tudi sede\xc5\xbe Medob\xc4\x8dinske regionalne skupnosti ob\xc4\x8din Zvornik, Bratunac, Srebrenica, Vlasenica in \xc5\xa0ekovi\xc4\x87i.'